Galterus, Dei gratia Senonensis archiepiscopus, omnibus praesentes litteras inspecturis salutem in Domino. Notum facimus quod cum diu fuisset contentio inter Ferricum de Duisone, militem, ex una parte, et Petrum, priorem Sancti Petri Stampensis, ex altera, super eo quod idem Ferricus dicebat quod idem prior decimam quam habebat in parochia de Duisone non poterat in granchia vel subtectura aliqua reponere sine assensu et voluntate ipsius, tandem idem miles in nostra praesentia constitutus recognovit quod in hoc nihil juris habebat, et si quid juris habebat, praefatae ecclesiae Sancti Petri quittavit in perpetuum et remisit, volens ut prior ejusdem loci, ubicumque voluerit, reponat de cætero decimam antedictam, promittens fide praestita in manu nostra quod contra hoc per se aut per alium non veniet in futurum. Persoysis vero jam dicti militis uxor, Guillermus miles, et Ferricus, armiger, filii ejusdem Ferrici, militis quittationem eamdem coram nobis concesserunt et laudaverunt, fiduciantes in manu nostra quod nihil juris ratione aliqua in dicta decima de cætero per se vel per alios reclamabunt, praenominata muliere per fidem suam asserente quod hoc faciebat spontanea non coacta. In cujus rei testimonium praesentes litteras sigillo nostro fecimus roborari. Actum apud Feritatem, anno Domini 1239, mense julio.